Komisijos reglamentas (EB) Nr. 1809/2003
2003 m. spalio 15 d.
iš dalies keičiantis Europos Parlamento ir Tarybos reglamentą (EB) Nr. 999/2001 dėl gyvų galvijų ir jautienos, avienos bei ožkienos produktų importo iš Kosta Rikos ir Naujosios Kaledonijos taisyklių
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001 nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles [1] su paskutiniais pakeitimais, padarytais Komisijos reglamentu (EB) Nr. 1139/2003 [2], ypač į jo 23 straipsnio pirmąją dalį,
kadangi:
(1) savo 2001 m. gegužės 11 d. nuomonėje dėl geografinio GSE pavojaus Kosta Rikoje Mokslinis iniciatyvinis komitetas (MIK) padarė išvadą, kad GSE pasireiškimas vietiniuose tos šalies galvijuose yra vargiai įmanomas. Todėl Kosta Rika buvo įtraukta į sąrašą šalių, kurioms netaikomos tam tikros su USE susijusios prekybos gyvais galvijais ir jautienos, avienos bei ožkienos produktais sąlygos;
(2) savo atnaujintoje 2003 m. balandžio 10 d. nuomonėje dėl geografinio GSE pavojaus tam tikrose trečiosiose šalyse MIK pakeitė 2001 m. gegužės 11 d. nuomonę ir nurodė, kad GSE pasireiškimas Kosta Rikos vietiniuose galvijuose yra sunkiai įmanomas, tačiau atmesti tokios galimybės negalima. Todėl Kosta Rikai jau negalima netaikyti su USE susijusios prekybos gyvais galvijais ir jautienos, avienos bei ožkienos produktais sąlygų;
(3) savo 2003 m. kovo 6 d. nuomonėje dėl geografinio GSE pavojaus Naujojoje Kaledonijoje MIK padarė išvadą, kad GSE pasireiškimas vietiniuose tos šalies galvijuose yra vargiai įmanomas. Todėl Naujoji Kaledonija turėtų būti įtraukta į sąrašą šalių, kurioms netaikomos tam tikros su USE susijusios prekybos gyvais galvijais ir jautienos, avienos bei ožkienos produktais sąlygos;
(4) todėl Reglamentą (EB) Nr. 999/2001 reikėtų atitinkamai iš dalies pakeisti;
(5) šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 999/2001 XI priedas iš dalies keičiamas pagal šio reglamento priedą.
2 straipsnis
Šis reglamentas įsigalioja 20-tą dieną nuo jo paskelbimo Europos Sąjungos oficialiajame leidinyje.
Visas šis reglamentas privalomas ir tiesiogiai taikomas visose valstybėse narėse.
Priimta Briuselyje, 2003 m. spalio 15 d.